मंदसौर. नगर पालिका चुनाव में शनिवार को हुई मतगणना में भारतीय जनता पार्टी के अध्यक्ष पद के उम्मीदवार प्रहलाद बंधवार ने पूर्व मंत्री नरेंद्र नाहटा के भतीजे सोमिल को 6826 मतों से हराया। गणना में बंधवार को 41915 मत एवं नाहटा को 35089 मत मिले। पार्षद पद 40 उम्मीदवारों में भाजपा के 23, कांग्रेस के 16 व 1 निर्दली प्रत्याशी जीते।
जीत के बाद प्रहलाद बोले - चंबल के पानी को मंदसौर लाना पहली प्राथमिकता
दो बारा अध्यक्ष पद पर निर्वाचित हुए प्रहलाद बंधवार ने भास्कर से चर्चा में अपनी प्राथमिकताएं गिनाई। उन्होंने कहा नगर में चंबल का पानी लाना पहली प्राथमिकता है। यही एक ऐसा मुद्दा है जो शहर के भविष्य से जुड़ा है और औद्योगिक विकास के आडे भी आ रहा है।
इसके अलावा सफाई व्यवस्था में सुधार, नपा को आत्मनिर्भर बनाने की दिशा में भी काम करना है। स्मार्ट सिटी बनाने की योजना पर काम होगा। सीवेज लाइन, जलप्रदाय योजना, हाउसिंग फॉर ऑल जैसी योजनाओं का ग्राउंड तैयार हो चुका है। मेरा प्रयास होगा कि इन योजनाओ की डीपीआर पर तेजी से काम होने के साथ इन योजनाओं की स्वीकृति ली जाए। केंद्र व राज्य सरकार से राशि लाकर योजनाओं को मूर्तरूप दिया जाए नगरपालिका के गलियारों में आम आदमी को छोटे छोटे काम के लिए भटकना न पड़े यह योजना बनेगी। मूलभूत सुविधओं को दिलाने के लिए टीम वर्क से काम होगा।
प्रशासनिक व्यवस्था में जहां कमी होगी उसे सुधारा जाएगा। अधिकारी या कर्मचारियों के कामकाज को लेकर शिकायत रही तो उसे भी गंभीरता से लिया जाएगा। गरीबों के कल्याण के लिए चलाई जा रही योजनाओं में सबसे ज्यादा शिकायत रहती है। इसके लिए वे ऐसा सिस्टम डेवलप करेंगे जिसमें गरीब हितग्राहियों को आवेदन देने के बाद ज्यादा भटकना नहीं पड़े। मैं चाहूंगा कि इसके लिए एक अलग ही विभाग बना दिया जाए, जो आवेदन लेने के साथ उनके निराकरण तक का काम करें।
निर्माण कार्यों में पारदर्शिता लाऊंगा
निर्माण कार्यों की मॉनीटरिंग काे भी पारदर्शी किया जाएगा ताकि भ्रष्टाचार को लेकर शिकायत न मिले। ऐसी शिकायतों पर भी गंभीरता से कार्रवाई करेंगे। अंत में यही कहना चाहता हूं कि प्रथम नागरिक के रूप में आम लोगों से अपना जुड़ाव जारी रखूंगा। मतदाताओं ने जो भरोसा किया है उनकी उम्मीदों पर खरा उतरने का पूरा प्रयास करूंगा।
आगे की स्लाइड्स पर क्लिक करके देखें जीत के जश्न की फोटो, इसके साथ ही देखें जीत से पहले और जीत के बाद कैसा रहा नजारा....
bho_Deva bho_Deva hin_Deva hin_Deva hin_Deva hin_Deva hin_Deva hin_Deva